3.

Anexa VIII se modifică după cum urmează: (a) Capitolul IV se înlocuiește cu următorul text: „CAPITOLUL IV Cerințe aplicabile sângelui și produselor din sânge utilizate în scopuri tehnice sau farmaceutice, de diagnosticare in vitro sau ca reactivi de laborator, cu excepția serului de ecvidee A. Import 1. Importurile de sânge sunt supuse cerințelor prevăzute în capitolul XI. 2. Statele membre trebuie să autorizeze importul de produse din sânge în cazul în care acestea: (a) provin din țările terțe menționate în lista din anexa XI partea VI; (b) provin dintr-o uzină care a fost desemnată de autoritatea competentă a țării terțe și care îndeplinește cerințele specifice stabilite de prezentul regulament și (c) sunt însoțite de un certificat de sănătate conform cu modelul stabilit la anexa X capitolul 4 C. 3. Statele membre trebuie să autorizeze importul de produse din sânge în cazul în care acestea provin din țări terțe sau din regiuni ale țărilor terțe în care se îndeplinesc următoarele condiții: fie (a) în cazul produselor din sânge obținute de la rumegătoare: (i) animalele și produsele provin dintr-o regiune în care în ultimele douăsprezece luni nu s-a înregistrat nici un caz de febră aftoasă, de stomatită veziculoasă, de pestă bovină, de pestă a micilor rumegătoare, de febră a văii marelui rift, de pestă cabalină și de febră catarală ovină (boala limbii albastre) (2), în care nu s-a practicat vaccinarea împotriva bolilor respective de cel puțin douăsprezece luni la speciile sensibile și din care importurile de rumegătoare din speciile menționate sunt autorizate în conformitate cu legislația comunitară. Sângele din care sunt obținute produsele respective trebuie să fi fost recoltat: — în abatoare desemnate în conformitate cu legislația comunitară; — de la animale vii, în instalații desemnate în conformitate cu legislația comunitară sau — în abatoare desemnate și supravegheate în acest sens de către autoritatea competentă a țării terțe. În acest caz, adresa și numărul de autorizare ale abatoarelor respective trebuie comunicate Comisiei și statelor membre sau trebuie să figureze pe certificat sau (ii) produsele au fost supuse unuia dintre tratamentele enumerate în continuare, destinate să asigure absența agenților patogeni ai bolilor rumegătoarelor enumerate la punctul (i): — tratament termic la o temperatură de 65 °C timp de cel puțin trei ore, urmat de un test de eficacitate; — iradiere la 2,5 megarazi sau cu raze gamma, urmată de un test de eficacitate; — modificarea pH-ului la pH 5 timp de două ore, urmată de un test de eficacitate; — tratament termic în profunzime la o temperatură de cel puțin 90 °C, urmat de un test de eficacitate sau — orice alt tratament prevăzut în conformitate cu procedura menționată în articolul 33 alineatul (2). (iii) prin derogare de la punctul (ii) anterior, un stat membru poate autoriza, pentru țările terțe în care s-au înregistrat cazuri de animale seropozitive în ceea ce privește febra catarală ovină, importurile de sânge și de produse din sânge utilizate în scopuri tehnice sau farmaceutice, de diagnosticare in vitro sau ca reactivi de laborator, cu condiția ca uzina de destinație finală desemnată pentru fabricarea produselor tehnice să fie situată în același stat membru; transportul trebuie să ajungă direct la uzina în cauză și trebuie luate toate măsurile de precauție necesare, în special în ceea ce privește eliminarea în condiții de siguranță a deșeurilor, pentru a înlătura riscurile de transmitere a maladiilor la animale sau la oameni, fie (b) în cazul produselor din sânge obținute de la animale nerumegătoare care aparțin taxonilor proboscidieni și artiodactile sau încrucișărilor acestora: (i) animalele și produsele provin dintr-o regiune în care în ultimele douăsprezece luni nu s-a înregistrat la speciile sensibile nici un caz de febră aftoasă, de boală veziculoasă a porcului, de pestă cabalină, de pestă porcină clasică, de pestă porcină africană, de pestă bovină, de pestă a micilor rumegătoare, de boală Newcastle sau de gripă aviară și în care nu s-a practicat vaccinarea împotriva bolilor respective de cel puțin douăsprezece luni sau (ii) produsele au fost supuse unuia dintre tratamentele enumerate în continuare, destinate să asigure absența agenților patogeni ai bolilor enumerate la punctul (i): — tratament termic la o temperatură de 65 °C timp de cel puțin trei ore, urmat de un test de eficacitate; — iradiere la 2,5 megarazi sau cu raze gamma, urmată de un test de eficacitate; — tratament termic în profunzime la o temperatură de cel puțin 90 °C, urmat de un test de eficacitate sau — orice alt tratament prevăzut în conformitate cu procedura menționată în articolul 33 alineatul (2). 4. Eventualele condiții speciale privind importurile de produse utilizate în scopuri de diagnosticare in vitroși ca reactivi de laborator pot fi stabilite, dacă este necesar, în conformitate cu procedura prevăzută în articolul 33 alineatul (2). (b) Capitolul V se modifică după cum urmează: (i) Punctul B 2 litera (a) se înlocuiește cu următorul text: „(a) provine de la ecvidee care s-au născut și au crescut într-o țară terță care este menționată în lista din anexa XI partea XIII;” (ii) Punctul B 2 litera (d) se înlocuiește cu următorul text: „(d) este însoțit de un certificat de sănătate conform cu modelul stabilit la anexa X capitolul 4 A.” (c) Capitolul VI se modifică după cum urmează: (i) Punctul C 5 litera (b) se înlocuiește cu următorul text: „(b) provin dintr-o țară terță sau, în caz de regionalizare oficială în sensul legislației comunitare, dintr-o regiune a unei țări terțe menționată în lista din anexa XI partea XIV A și care: (i) în momentul expedierii, este indemnă de cel puțin douăsprezece luni de următoarele boli: — pesta porcină clasică; — pesta porcină africană și — pesta bovină și care (ii) în momentul expedierii, este indemnă de cel puțin douăsprezece luni de febra aftoasă, în respectivele regiuni nepracticându-se nici o vaccinare împotriva febrei aftoase în cursul celor douăsprezece luni de dinainte de expediere;” (ii) Punctul C 6 litera (c) se înlocuiește cu următorul text: „(c) provin: (i) dintr-o țară terță sau, în cazul regionalizării oficiale în sensul legislației comunitare, dintr-o regiune a unei țări terțe care este menționată în lista din anexa XI partea XIV B, cu condiția să fi fost prelucrate în conformitate cu punctul 2 sau (ii) de la animale originare din alte regiuni ale unei țări terțe sau din alte țări terțe, cu condiția să fi fost prelucrate în conformitate cu punctul 2 litera (c) sau (d) sau (iii) de la rumegătoare, cu condiția să fi fost prelucrate în conformitate cu punctul 2, și care provin dintr-o țară terță sau, în cazul regionalizării oficiale în sensul legislației comunitare, dintr-o regiune a unei țări terțe menționată în lista din anexa XI partea XIV C. În acest caz, certificatul prevăzut la litera (b) se înlocuiește cu o declarație stabilită conform modelului prevăzut de anexa X capitolul 5 C, pentru a garanta respectarea cerințelor;” (d) Capitolul VII se modifică după cum urmează: (i) Se adaugă punctul B 5 litera (c) descris în continuare: „(c) provin dintr-o țară terță menționată în lista din anexa XI partea XV A.” (ii) Punctul B 6 litera (a) se înlocuiește cu următorul text: „(a) care sunt menționate în listele din anexa XI părțile XV B și XV C, după caz și” (e) Capitolul VIII se modifică după cum urmează: (i) Se adaugă punctul B 3 litera (c): „(c) provin dintr-o țară terță menționată în lista din anexa XI partea VIII, dacă este cazul.” (f) Capitolul IX se înlocuiește cu următorul text: „CAPITOLUL IX Cerințe aplicabile produselor apicole A. Materii prime 1. Produsele apicole destinate exclusiv utilizării în apicultură: (a) nu trebuie să provină dintr-o zonă care face obiectul unei interdicții legate de apariția: (i) unor cazuri de locă americană (Paenibacillus larvae larvae), cu excepția situațiilor în care autoritatea competentă a considerat riscul neglijabil, a eliberat o autorizație specială care limitează utilizarea acestor produse la statul membru în cauză și a luat toate măsurile necesare pentru a preveni propagarea acestei boli; (ii) unor cazuri de acarioză [Acarapis woodi (Rennie)], cu excepția situațiilor în care regiunea de destinație a obținut garanții suplimentare conform articolului 14 alineatul (2) din Directiva 92/65/CEE (3); (iii) micului coleopter al stupilor (Aethina tumida) sau (iv) a Tropilaelaps spp. (Tropilaelaps spp.) și (b) trebuie să îndeplinească cerințele impuse în articolul 8 litera (a) din Directiva 92/65/CEE. B. Import 2. Micul coleopter al stupilor și Tropilaelaps spp. nefiind prezente în Comunitate, importul de produse apicole trebuie supus garanțiilor suplimentare enumerate în continuare. 3. Statele membre trebuie să autorizeze importul de produse apicole destinate utilizării în apicultură în cazul în care produsele respective: (a) provin din țările terțe menționate în lista din anexa XI partea XII; (b) (i) sunt noi, nu au fost utilizate înainte și nu au intrat în contact cu albine sau cu produse apicole deja utilizate sau (ii) au fost supuse unei temperaturi mai mici sau egale cu -12 °C timp de cel puțin douăzeci și patru de ore sau (iii) în cazul în care este vorba despre ceară, substanța respectivă a fost rafinată sau topită înainte de a fi exportată; (c) sunt însoțite de un certificat de sănătate conform cu modelul stabilit în anexa X capitolul 13. (g) Capitolul X se modifică după cum urmează: (i) Se adaugă punctul 1 litera (d) prezentat în continuare: „(d) provin dintr-o țară terță menționată în lista din anexa XI partea XVII.” (ii) A patra liniuță de la punctul 2 litera (a) punctul (iv) se înlocuiește cu următorul text: „— a fost mineralizat timp de o oră înainte de uscare, la o temperatură în profunzime de cel puțin 800 °C sau” (iii) Punctul 2 litera (b) se înlocuiește cu următorul text: „(b) de o declarație a importatorului conformă cu modelul din anexa X capitolul 16, care trebuie întocmită în cel puțin una dintre limbile oficiale ale statului membru prin care intră transportul în Comunitate, precum și în cel puțin una dintre limbile oficiale ale statului membru de destinație.” (iv) Punctul 4 se înlocuiește cu următorul text: „4. La finalizarea controlului la punctul de frontieră, prevăzut de Directiva 97/78/CE, și cu respectarea dispozițiilor din articolul 8 alineatul (4) din directiva în cauză, produsele trebuie să fie transportate direct spre uzina de produse tehnice.” (h) Capitolul XI se înlocuiește cu următorul text: „CAPITOLUL XI Subproduse de origine animală destinate fabricării de hrană pentru animale, inclusiv de hrană pentru animale de companie, de produse farmaceutice și de alte produse tehnice Statele membre trebuie să autorizeze importul de subproduse de origine animală destinate fabricării de hrană pentru animale, inclusiv de hrană pentru animale de companie, de produse farmaceutice și de alte produse tehnice, în cazul în care produsele în cauză: 1. provin din țări care sunt menționate în listele din anexa XI părțile VI și VII A și B, după caz; 2. constau exclusiv în subprodusele de origine animală prevăzute la articolul 6 alineatul (1) literele (a)-(j) și/sau, dacă sunt destinate utilizării în hrana pentru animale de companie, în substanțe obținute de la animale tratate conform prevederilor din articolul 28 alineatul (2). Cu toate acestea, subprodusele de origine animală destinate hranei pentru animalele de crescătorie cu blană trebuie să constea în subprodusele de origine animală prevăzute la articolul 6 alineatul (1) literele (a) și (b), iar subprodusele de origine animală destinate utilizării în hrana pentru animale de companie trebuie să constea exclusiv în subprodusele prevăzute la articolul 6 alineatul (1) litera (a); 3. au fost congelate în uzina de origine sau au fost conservate în conformitate cu legislația comunitară, astfel încât să se evite alterarea lor între data expedierii și data livrării la uzina de destinație; 4. au făcut obiectul tuturor măsurilor de precauție necesare pentru a se evita contaminarea cu agenți patogeni; 5. au fost ambalate în materiale noi, prevăzute cu sisteme care să împiedice scurgerea; 6. sunt însoțite de un certificat conform cu modelele stabilite la anexa X capitolul 8 A, capitolul 8 B sau capitolul 3 D; 7. după finalizarea controalelor la frontieră prevăzute de Directiva 97/78/CE și respectând condițiile stabilite la articolul 8 alineatul (4) din directiva în cauză, sunt transportate direct: (a) către o uzină de hrană pentru animale de companie sau de produse tehnice care a furnizat garanții conform cărora subprodusele de origine animală urmează să fie utilizate exclusiv pentru producerea de hrană pentru animale de companie sau de produse tehnice, după caz, conform precizărilor autorității competente – dacă acestea sunt necesare – și nu părăsesc uzina fără să fi fost prelucrate, decât cu scopul de a fi eliminate direct sau (b) către o unitate intermediară sau (c) către un utilizator sau un centru de colectare autorizat și înregistrat care a furnizat garanții conform cărora subprodusele de origine animală urmează să fie utilizate exclusiv în scopuri autorizate, conform precizărilor autorității competente – dacă acestea sunt necesare și 8.1. în cazul materiilor prime destinate producerii de hrană pentru animale de companie obținute de la animale tratate cu anumite substanțe interzise în temeiul Directivei 96/22/CE, conform indicațiilor din articolul 28 alineatul (2) din prezentul regulament, subprodusele trebuie: (a) să fie marcate într-o țară terță, înainte de intrarea pe teritoriul Comunității, cu o cruce de mangal lichefiat sau de cărbune activ, pe fiecare față exterioară a fiecărui bloc congelat, astfel încât marcajul să acopere cel puțin 70 % din lungimea diagonalei laturii blocului congelat și să aibă o lățime de cel puțin 10 centimetri (cm); (b) în cazul materialelor necongelate, să fie marcate în țara terță înainte de intrarea pe teritoriul Comunității, prin vaporizare cu mangal lichefiat sau prin aplicarea unui praf de mangal astfel încât mangalul să fie foarte vizibil pe suprafața materialului; (c) să fie transportate direct către: (i) uzina de la destinație producătoare de hrană pentru animale de companie, conform punctului 7 litera (a) anterior sau (ii) o uzină intermediară, conform punctului 7 litera (b) anterior și, din aceasta, direct către uzina producătoare de hrană pentru animale de companie prevăzută la punctul (i), cu condiția ca uzina intermediară: — să trateze exclusiv materialele prevăzute la prezentul punct 8.1 sau — să trateze exclusiv materialele destinate unei uzine producătoare de hrană pentru animale de companie prevăzută la punctul (i) și (d) să fie manipulate astfel încât marcajul prevăzut la literele (a) și (b) să nu fie îndepărtat decât în uzina producătoare de hrană pentru animale de companie de la destinație, chiar înainte ca materialul să fie utilizat pentru fabricarea de hrană pentru animale de companie. 8.2. În cazul în care un transport este compus din materii prime prelucrate conform indicațiilor de la punctul 8.1 anterior și din alte materii prime neprelucrate, toate materiile prime din transport se marchează în conformitate cu punctul 8.1 literele (a) și (b) anterioare. 8.3. Marcajul prevăzut la punctul 8.1 literele (a) și (b) și la punctul 8.2 rămâne vizibil de la expediere până la livrarea către uzina producătoare de hrană pentru animale de companie de la destinație.” (i) Capitolul XII se înlocuiește cu următorul text: „CAPITOLUL XII Grăsimi topite obținute din materiale de categoria 2 și destinate unei utilizări oleochimice A. Norme de prelucrare 1. Grăsimile topite obținute din materiale de categoria 2 și destinate unei utilizări oleochimice trebuie să fie produse conform metodelor 1-5 prevăzute de anexa V capitolul III. 2. Grăsimile topite obținute de la rumegătoare trebuie să fie purificate astfel încât nivelul maxim al cantității totale de impurități insolubile rămase să nu depășească 0,15 % din greutate. B. Importul de grăsimi topite 3. Statele membre trebuie să autorizeze importul de grăsimi topite obținute din materiale de categoria 2 și destinate prelucrării pe baza unei metode care să respecte cel puțin normele unuia dintre procesele descrise în anexa VI capitolul III, în cazul în care acestea: (a) provin dintr-o țară terță menționată în lista comunitară din anexa XI partea IV; (b) au fost produse în conformitate cu prezentul regulament și (c) sunt însoțite de un certificat de sănătate conform cu modelul stabilit la anexa X capitolul 10 B. 4. Grăsimile topite trebuie să fie transportate, pe cale terestră sau maritimă, direct din țara de origine către un punct de control la frontieră al Comunității. 5. După finalizarea controalelor prevăzute în Directiva 97/78/CE și în conformitate cu dispozițiile articolului 8 alineatul (4) din directiva în cauză, grăsimile topite se transportă către o uzină oleochimică de categoria 2, în care se transformă în derivați lipidici. 6. Certificatul de sănătate prevăzut la alineatul (3) trebuie să ateste că: (i) grăsimile topite nu vor fi deturnate spre alte scopuri decât prelucrarea lor ulterioară pe baza unei metode care să respecte cel puțin normele unuia dintre procesele descrise în anexa VI capitolul III și (ii) derivații lipidici produși astfel vor fi utilizați exclusiv în îngrășăminte organice, în produse de ameliorare a solului sau în scopuri tehnice, altele decât produsele cosmetice sau farmaceutice și materialele medicale. 7. Certificatul de sănătate prevăzut la alineatul (3) se prezintă autorității competente la punctul de control la frontieră din primul loc de intrare a mărfurilor pe teritoriul Comunității, iar copia acestuia însoțește transportul până la uzina de destinație. 8. După finalizarea controalelor prevăzute de Directiva 97/78/CE și în conformitate cu dispozițiile articolului 8 alineatul (4) din directiva în cauză, grăsimile topite se transportă direct către uzina de destinație.” (j) Se adaugă următoarele capitole XIII și XIV: „CAPITOLUL XIII Derivați lipidici A. Norme de prelucrare 1. În cazul în care grăsimile topite produse din materiale de categoria 2 sunt utilizate pentru producerea de derivați lipidici, se aplică o metodă care să respecte cel puțin normele unuia dintre procesele prevăzute de anexa VI capitolul III. B. Import 2. Statele membre autorizează importul de derivați lipidici cu condiția exclusivă ca fiecare transport să fie însoțit de un certificat de sănătate conform cu modelul stabilit la capitolul 14 A sau 14 B din anexa X. 3. Certificatul de sănătate prevăzut la alineatul (2) trebuie să indice: (a) dacă derivații lipidici provin sau nu din materiale de categoria 2 sau 3; (b) în cazul derivaților lipidici care provin din materiale de categoria 2, faptul că produsele: (i) au fost fabricate conform unei metode care respectă cel puțin normele unuia dintre procesele prevăzute de anexa VI capitolul III și (ii) vor fi utilizate exclusiv în îngrășăminte organice, în produse de ameliorare a solului sau în scopuri tehnice, altele decât produsele cosmetice sau farmaceutice și materialele medicale. 4. Certificatul de sănătate prevăzut la alineatul (2) trebuie să fie prezentat autorității competente la punctul de control la frontieră din primul loc de intrare a mărfurilor pe teritoriul Comunității, iar copia acestuia trebuie să însoțească transportul până la uzina de destinație. 5. După finalizarea controalelor prevăzute în Directiva 97/78/CE și cu respectarea dispozițiilor articolului 8 alineatul (4) din directiva în cauză, derivații lipidici se transportă direct către uzinele de destinație. CAPITOLUL XIV Cerințe specifice aplicabile subproduselor aromatizante de origine animală utilizate la fabricarea hranei pentru animale de companie Pe lângă cerințele referitoare la autorizare prevăzute de capitolul I, se aplică următoarele cerințe: A. Materii prime 1. Pentru fabricarea de produse de origine animală prelucrate lichide/deshidratate utilizate pentru ameliorarea parametrilor de savoare ai hranei pentru animalele de companie se pot utiliza exclusiv subprodusele de origine animală prevăzute la articolul 6 alineatul (1) literele (a)-(j). B. Norme de prelucrare 2. Subprodusele aromatizante de origine animală trebuie să fi fost în prealabil supuse unei metode de tratare și unor parametri care să garanteze conformitatea produsului cu normele microbiologice stabilite la anexa VIII capitolul II alineatul (6). După tratare se iau toate măsurile de precauție pentru a se garanta că produsul nu este expus unei surse de contaminare. 3. Produsul final trebuie: (a) să fie ambalat într-un material nou sau sterilizat sau (b) să fie transportat în vrac într-un container sau în orice alt mijloc de transport care înainte de utilizare a fost curățat și dezinfectat în totalitate, cu ajutorul unui produs dezinfectant aprobat de autoritatea competentă. C. Import 4. Statele membre trebuie să autorizeze importul de subproduse aromatizante de origine animală în cazul în care acestea: (a) provin din țările terțe menționate în lista din anexa XI partea VII C; (b) provin din uzine producătoare de hrană pentru animale de companie desemnate de autoritatea competentă a țării terțe în conformitate cu prevederile specifice stabilite în articolul 18; (c) au fost produse în conformitate cu prezentul regulament și (d) sunt însoțite de un certificat de sănătate conform cu modelul stabilit în anexa X capitolul 3 E.”